**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2024. szeptember 26-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásokról és az osztály munkájáról:

A jogszabályszerkesztésről szóló 61/2009. (XII. 14.) IRM rendelet és a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet módosításáról szóló 8/2024. (V. 14.) IM rendelet értelmében 2025. január 1. napjától valamennyi újonnan alkotott hazai jogszabálynál, így az önkormányzati rendeleteknél is kötelezővé teszi a preambulum alkalmazását a bevezető rész helyett.

A polgármesteri munkakör átadás - átvételét szabályozó BM rendelet helyébe lépett a polgármesteri munkakör átadásának egyes szabályairól szóló 5/2024. (V.30.) KTM rendelet, amely sok tekintetben követi a korábbi szabályozás logikáját. A munkakörátadás metodikája, rendje, rendeltetése változatlan, azonban a polgármesteri tisztség átadására – átvételére csak ott van szükség, ahol a polgármester személyében változás történik.

Az állam működését érintő egyes törvények módosításáról szóló 2024. évi XXIX. törvény módosította az egészségügyi alapellátásról szóló 2015. évi CXXIII. törvényt. Ennek értelmében a települési önkormányzat az egészségügyi alapellátás körében gondoskodik az alapellátáshoz kapcsolódó fogorvosi ügyeleti ellátásról, míg az állami mentőszolgálat gondoskodik az egészségügyi alapellátáshoz kapcsolódó háziorvosi és házi gyermekorvosi ügyeleti ellátásról.

A helyi önkormányzatok adósságrendezési eljárásáról szóló 1996. évi XXV. törvény végrehajtásának egyes kérdéseiről szóló 95/1996. (VII. 4.) Korm. rendelet módosításáról szóló 142/2024. (VI. 28.) Korm. rendelet az önkormányzati csődbiztos kijelölésére, tevékenységére, eljárására, díjazására vonatkozó szabályokat tartalmazza.

Az államháztartásról szóló törvény végrehajtásáról szóló 368/2011. (XII. 31.) Korm. rendelet módosításáról szóló 143/2024. (VI.28.) Korm. rendelet értelmében a helyi önkormányzat a költségvetési év hatodik hónapjáról, a kilencedik hónapjáról és a tizenkettedik hónapjáról szóló időközi költségvetési jelentés közül kettőt a jogszabályi határidőt követő 30 napon belül nem teljesíti, vagy az időközi mérlegjelentés alapján a 90 napon túl lejárt kötelezettségek összege meghaladja a helyi önkormányzat tárgyévet megelőző évi költségvetési bevételének 30%-át, a helyi önkormányzat 12 hónapig, továbbá – ha a helyi önkormányzattal szemben adósságrendezési eljárás indult – az adósságrendezési eljárás jogerős befejezését követő 24 hónapig köteles a kincstár elnöke által megbízott költségvetési biztos helyi önkormányzat gazdasági stabilitásának megteremtése érdekében hozott intézkedéseinek tűrésére.

A költségvetési biztos a helyi önkormányzat eredményes működése érdekében

- előzetesen véleményezi, a tervezéssel, gazdálkodással, pénzügyi kihatással bíró kérdések szabályzatait, a kötelezettségvállalásra irányuló eljárásokat, a tervezéssel, gazdálkodással és beszámolással összefüggő intézkedéseket,

- javaslatot tehet, ajánlást fogalmazhat meg a belső információáramlásokkal, gazdálkodási folyamatokkal, továbbá a szakmai szabályozással összefüggésben, valamint

- ellenjegyzi a kötelezettségvállalásokat.

Az építésügyi hatóságok kijelöléséről és működési feltételeiről szóló 237/2024. (VIII. 8.) Korm. rendelet értelmében a 2012. december 31. napjáig elsőfokú építésügyi hatósági hatáskört gyakorló jegyző gondoskodik a lezárt iratok őrzéséről az önkormányzati hivatalok egységes irattári tervének kiadásáról szóló miniszteri rendelet szerinti egységes irattári terv, valamint az önkormányzati hivatal iratkezelési szabályzata alapján. Az építésügyi hatóság kérésére a lezárt iratokat a jegyző köteles három napon belül átadni az építésügyi hatóságnak. A 2013. január 1. és 2020. február 29. napja között elsőfokú építésügyi hatáskört gyakorló jegyző, fővárosi főjegyző gondoskodik a lezárt iratok őrzéséről az önkormányzati hivatalok egységes irattári tervének kiadásáról szóló miniszteri rendelet szerinti egységes irattári terv, valamint az önkormányzati hivatal iratkezelési szabályzata alapján. Az építésügyi hatóság kérésére a lezárt iratokat a jegyző, fővárosi főjegyző köteles három napon belül átadni az építésügyi hatóságnak.

A közszolgáltatások ellenértékének rendezésével kapcsolatos szabályokról 254/2024. (VIII. 22.) Korm. rendelet szerint:

„3. § Önkormányzati megrendelő által az állam közvetlen vagy közvetett többségi tulajdonában álló gazdasági társasággal (a továbbiakban: állami gazdasági társaság) részben vagy egészben közfeladat ellátásának biztosítása céljából kötött szerződés alapján, a közfeladat ellátása vonatkozásában, lezárt szolgáltatási vagy számlázási időszakra vonatkozó, igazoltan teljesített vagy nem kifogásolt teljesítésből származó,

a) szerződésben foglalt elszámolási és fizetési feltételek szerint megállapított vagy

b) közszolgáltatási beszámolóban kimutatott,

egy önkormányzati megrendelő egy állami gazdasági társasággal szemben fennálló, egymillió forintot meghaladó olyan végrehajtható tartozását vagy tartozásait, amelyeket az adós a szerződésben rögzített határidő lejártát követően kibocsátott fizetési felszólításban tűzött határidőt követő 60 nap elteltével nem fizet meg, az állami adó- és vámhatóság adók módjára hajtja be, ha a tartozás jogosultja a tartozás végrehajtása iránt az állami adó- és vámhatóságot megkeresi.”

Egyes államháztartási szabályok veszélyhelyzet ideje alatti eltérő alkalmazásáról szóló 267/2024. (IX. 10.) Korm. rendelet alapján az önkormányzat közvetlen vagy közvetett többségi tulajdoni részesedésével működő vagy az önkormányzat közvetlen, vagy közvetett többségi befolyása alatt álló gazdasági társaság önkormányzattal szemben fennálló követelése átruházására irányuló szerződést érvényesen nem köthet.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2024. május 1. - 2024. augusztus 31. közötti időszakban 253 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről. A 2024. május 30. napján tartott rendes Közgyűlésen megalkotott rendeletek 2024. május 31. napján kerültek kihirdetésre:

* Szombathely Megyei Jogú Város Önkormányzata Közgyűlésének 10/2024. (V.31.) önkormányzati rendelete az önkormányzat 2023. évi gazdálkodásának végrehajtásáról
* Szombathely Megyei Jogú Város Önkormányzata Közgyűlésének 11/2024. (V.31.) önkormányzati rendelete az önkormányzat 2024. évi költségvetéséről szóló 8/2024. (III.5.) önkormányzati rendelet módosításáról

A fenti rendeletek a jogszabályi előírásoknak megfelelően megküldésre kerültek a Vas Vármegyei Kormányhivatalnak, illetve feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2024. május 30-i Közgyűlésen elfogadott határozatok, a Közgyűlés jegyzőkönyvei, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései megküldésre kerültek a Vas Vármegyei Kormányhivatalnak, illetve a Közgyűlésen elfogadott határozatok és a nyilvános ülés jegyzőkönyve kihirdetésre és a honlapra feltöltésre került.

A polgármester és a jegyző által átruházott hatáskörben hozott nem hatósági döntések száma:

* + polgármester 477 db,
  + jegyző 0 db.

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat, így előkészítette az alapítványok kuratóriuma és felügyelő bizottsága 2023. évi működésével kapcsolatos beszámolók megtárgyalására az előterjesztést.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2024. május 1. – 2024. augusztus 31. közti időszakra vonatkozó iktatókönyvek szerinti hivatali statisztikát:

|  |  |  |
| --- | --- | --- |
| **Az iktatott ügyiratok megnevezése** | **Az iktatott ügyiratok száma** | |
| **Ágazat** | **2024.05.01. - 2024.08.31.** | |
| **Főszám** | **Alszám** |
| **A) PÉNZÜGYEK** | **18759** | **3187** |
| A.1. Adóigazgatási ügyek | 18759 | 3187 |
| **B) EGÉSZSÉGÜGYI IGAZGATÁS** | **4** | **81** |
| **C) SZOCIÁLIS IGAZGATÁS** | **1185** | **6367** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **349** | **1926** |
| E.1. Környezet- és természetvédelem | 40 | 101 |
| E.2. Építésügyek, településrendezés, területrendezés | 63 | 540 |
| E.3 Építésügy |  |  |
| E.4 Kommunális ügyek | 246 | 1285 |
| **F) KÖZLEKEDÉS ÉS HÍRKÖZLÉSI IGAZGATÁS** | **363** | **2078** |
| **G) VÍZÜGYI IGAZGATÁS** | **4** | **17** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **1559** | **7060** |
| H.1. Anyakönyvi és állampolgársági ügyek | 733 | 1505 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 107 |
| H.3. A Választásokkal kapcsolatos ügyek | 2 | 499 |
| H.4. Rendőrségi ügyek |  |  |
| H.7. Igazságügyi igazgatás | 40 | 295 |
| H.8. Egyéb igazgatási ügyek | 784 | 4649 |
| **I) LAKÁSÜGYEK** | **273** | **2292** |
| **J) GYERMEKVÉDELMI ÉS GYÁMÜGYI IGAZGATÁS** | **59** | **1065** |
| **K) IPARI IGAZGATÁS** | **14** | **59** |
| **L) KERESKEDELMI IGAZGATÁS, TURISZTIKA** | **172** | **613** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **119** | **582** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **19** | **152** |
| **R) SPORTÜGYEK** | **5** | **5** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **383** | **7605** |
| U.1. Képviselő-testület iratai | 1 | 56 |
| U.2. Kisebbségi önkormányzat iratai | 1 | 0 |
| U.3. Szervezet, működés | 208 | 2680 |
| U.4. Iratkezelés, ügyvitel | 6 | 129 |
| U.5. Személyzeti, bér- és munkaügyek | 15 | 2229 |
| U.6. Pénz- és vagyonkezelés | 150 | 2474 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **5** | **19** |
| X.1. Honvédelmi igazgatás | 3 | 6 |
| X.2. Polgári védelmi, katasztrófavédelmi igazgatás | 2 | 13 |
| **IKTATOTT ÜGYIRATOK SZÁMA ÖSSZESEN:** | **23272** | **33108** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

Az iroda a 2024. évi vagyonnyilatkozatokat átvette, a korábbiakat visszaadta a dolgozók részére.

Az iroda ellátta a Nyári diákmunka 2024. program keretein belül foglalkoztatott 12 fő diák foglalkoztatásával kapcsolatos adminisztrációs és bérszámfejtési feladatokat.

Az iroda részt vett a SZOVA Nonprofit Zrt-től átkerülő dolgozók személyügyi kérdéseivel foglalkozó előzetes megbeszéléseken, annak kidolgozásában.

Az iroda továbbá folyamatosan ellátta a Hivatal költségvetésével kapcsolatos pénzügyi, valamint a havi bérszámfejtéshez szükséges adminisztratív feladatokat.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 1037 db iktatott ügyirat keletkezett az irodán.

Az iroda a vagyongazdálkodási feladatkörében az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

Az iroda a városfejlesztési feladatkörében az alábbiakról számol be:

A **Késmárk utcai teniszcentrum** fejlesztése MVP projekt záró beszámoló újabb hiánypótlásának benyújtása megtörtént, a projekt lezárása folyamatban.

A ,,**Szent Márton Lovas Sport, Hagyományőrző és Rendezvényközpont fejlesztésének előkészítése**” MVP projekt záró beszámoló 2. hiánypótlásának benyújtása megtörtént.

A **Horizont2020-as JUSTNature projekt** megvalósítása során a kivitelező beszerzése és a szerződéskötés megtörtént. Augusztus 29-én a Dési iskola udvarán lezajlott a műszaki átadás-átvétel, a Hunyadi utcai parkban folyamatos a munka. A megújult iskolai projekthelyszínek fenntartásáról workshopokat tartottunk: június 12-én az iskolásokkal, augusztus 13-án pedig online a szülőkkel és a két bevont szakkör vezetőjével. Folyamatban van a Sziszekkel folytatandó testvérvárosi eszmecsere 3. állomásának előkészítése és egy, a helyi zöldinfrastruktúra-fejlesztéssel foglalkozó szakemberek, vállalkozások számára szervezendő rendezvény tartalmi fejlesztése.

A **JustClimate projekt** megvalósítása az ABUD Mérnökirodával partnerségben folyamatban van. A nyár folyamán több KlímaPlatform workshop került megrendezésre – 2024. június 13-án a második, július 10-én a harmadik, augusztus 6-án pedig a negyedik workshop –, ahol Szombathely jelentősebb vállalatainak, intézményeinek képviselői vettek részt annak érdekében, hogy 2024. ősz elejére az összegyűjtött eredményekből elkészüljön a Városi Klímaszerződés tervezete.

Az **Interreg Europe OD4GROWTH projekt** harmadik szemesztere augusztus 31-én véget ért, ezzel megtörtént a belépés a negyedik szemeszterbe. A harmadik szemeszterhez köthető tevékenységek elvégzésre kerültek a projektmenedzsment által, valamit elkezdődött a Széchenyi Programirodának beküldendő pénzügyi beszámoló előkészítése is. A negyedik szemeszterben, november végén Liepajában megrendezésre kerülő személyes projekttalálkozóval kapcsolatos ügyintézés is megkezdődött.

A **New European Bauhaus CHRONOGENESIS projekt** pályázatának leadása 2024. február 7-én megtörtént a vezető partner által a felhívásra. Az elbírálás beérkezett, a projekt nem került támogatásra.

Az **European Urban Initiative City to City Exchanges projekt** lezárásához szükséges dokumentumok leadásra kerültek, várunk ez elbírálásra és a támogatási összeg megküldésére.

A „**Tisztítsuk meg az Országot II.**” hulladékfelszámolási pályázat dokumentumai 2024. március 27-én benyújtásra kerültek az NHKV Nemzeti Hulladékgazdálkodási Koordináló és Vagyonkezelő Zrt.-hez. A támogatói döntésről szóló értesítés megérkezett, a benyújtott pályázat nem került támogatásra.

A **Horizon Europe WeGenerate** projekthez kapcsolódóan Fellow City-nek azaz Társ Városnak pályázott Szombathely Megyei Jogú Város Önkormányzata. A kedvező elbírálás értelmében 3-4 db tanulmányút finanszírozását fedezi a projekt 2000 EUR-ig a konzorciumi városokba. Az első utazás időpontja október 22-25., helyszíne Cesena.

Az RRF-1.1.2-21-2021-00007 azonosító számú „**Új bölcsőde építése Szombathely Szentkirályi városrészen**” elnevezésű projekt kiviteli munkái és az eszközbeszerzés közbeszerzési eljárása folyamatban van.

A TOP-6.1.5-15-SH1-2019-00002 számú „**A Ferenczy utca hiányzó szakaszának kiépítése**" című projekt vízjogi üzemeltetési engedélyének beszerzése folyamatban van.

A „**Szombathely – Zanat kerékpárút megvalósítása**” című projekt pénzügyi és szakmai beszámolója 2024. 06. 19. napján beküldésre került.

A TOP Plusz-1.3.1-21 számú, „**Fenntartható városfejlesztés Szombathelyen**” című projekt megvalósítása folyamatban van. Egyes feladatok megvalósítása szerződés szerint történik, a Támogatási Szerződés 1. számú módosítása megtörtént.

A TOP-6.5.2-15-SH1-2016-00001 számú, „**Megújuló Szombathely – tiszta energia saját erőből**” projektnél a záró helyszíni ellenőrzés jegyzőkönyvében előírt intézkedések teljesítését a benyújtott alátámasztó dokumentumok alapján elfogadta az Államkincstár (2024. aug. 8.). Támogatási szerződés módosítás iránti kérelmet nyújtottunk be az Államkincstárhoz 2024. aug. 29. napjával (a projekt indikátorai módosultak).

A **Take-IT-home projekt** Támogatási szerződése és Partnerségi megállapodása aláírásra került, a Társfinanszírozási szerződés előkészítés alatt áll. A projekt 2024. június 1-én indult, a nyitó rendezvény 2024. júl. 3-4-én volt Milánóban. Megkezdődött a két kiválasztott önkormányzati szolgáltatóval az együttműködés, a lehetséges eszközhasználati beavatkozások feltérképezése. Szeptember 13-án megkezdődtek a rendszeres online egyeztetések.

Megkezdődött a Leccoval közös **Customised Energy (C-ENERGY) projekt** megvalósítása a CERV programon belül. A Támogatási szerződés és a Partnerségi megállapodás aláírásra került, az első közös tevékenység az bevont iskolákkal történt egyeztetések után a szeptember 25-i online workshop lesz. Október 6-9. között nagy létszámú szakértői-résztvevői csapat utazik Leccoba, amit az olasz delegáció szombathelyi látogatása követ november elején.

TOP Plusz „**Parkolási infrastruktúra és zöldfelületfejlesztés a Derkovits városrészen**” című projekt pályázati anyagának pontosítása és kiegészítése szükséges a Zöldinfrastruktúra Tervzsűri I. körös véleményezése alapján.

TOP Plusz „**Sárdi-éri iparterület fejlesztése, kivezető út építése**” című projektre vonatkozóan a Megalapozó Dokumentum 2024.02.20-án elkészült. A kisajátítási vázrajzok elkészültek. Az igazságügyi szakértőtől megrendelt értékbecslések a forgalmi értékek meghatározására elkészültek. Megkezdődött a területszerzés és folyamatban van a támogatási kérelem összeállítása.

TOP Plusz „**Szociális alapszolgáltatások fejlesztése**” című projekt esetén a Pozsony utcában történő szociális ellátórendszer fejlesztése a feladat. A megalapozó dokumentum elkészült. A támogatási kérelem benyújtásra került.

Németh Ákos tanácsnok úr szeptember 10-13. közötti látogatását Espooban a **Scalable Cities program** SPARCS projekt konferenciáján az iroda készítette elő.

A **NetZeroCities program** 20 hónapos tudásátadási programjába beválasztották Szombathelyt, Pilot városai Pécs és Miskolc. Az indító rendezvény szeptember 19-ére tűzték ki.

Az **ANTI-addict – „Közös drogprevenciós tevékenységek és stratégiai együttműködés megvalósítása az osztrák-magyar határtérségben”** elnevezésű pályázat benyújtásának előkészítése az INTERREG VI-A Ausztria-Magyarország Program keretében elkezdődött. A pályázat várhatóan október elején kerül benyújtásra.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2024. június 1-től 2024. szeptember 11-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 30 |
| Adósságkezelés | 1 |
| Átmeneti támogatás | 262 |
| Krízis támogatás | 349 |
| Rendszeres gyógyszertámogatás | 40 |
| Temetési segély | 2 |
| Fűtési támogatás | 36 |
| Rendszeres gyermekvédelmi támogatás | 297 |
| Hátrányos helyzet megállapítása | 208 |
| Önkormányzati lakásban lakók lakbértámogatása | 69 |
| Nem önkormányzati lakásban lakók bérleti díj támogatása | 30 |
| Piaci vásárlási utalvány | 211 |
| Szén-monoxid érzékelő vásárlásához nyújtott támogatás | 55 |
| Közlekedési támogatás | 1357 |
| Személyi térítési díj mérséklése | 13 |
| Speciális diétához támogatás | 2 |
| **Összesen** | **2962** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság a 2024. májusi ülésén 1 család részére a lakáshasználatuk meghosszabbításáról döntött, 10 család részére rendkívüli szociális krízishelyzetére tekintettel önkormányzati tulajdonban lévő ingatlant jelölt ki. A 2024. júniusi rendkívüli ülésen 4 hosszabbításról és 14 kijelölésről döntött, míg a 2024. augusztusi rendkívüli ülésén 16 hosszabbításról és 2 kijelölésről döntött. Az érintettek részére a bérlakások bérbeadása megtörtént.

Közösségi Bérlakás Rendszerben nyilvántartott ingatlanok bérbeadása:

A tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2024. május hónapban 2 ingatlan esetében a szerződés újabb 3 évre történő hosszabbítására, és 1 ingatlan bérbeadására került sor, 2024. június hónapban 1 ingatlan bérbeadására, és 2024. augusztus hónapban szintén 1 ingatlan bérbeadására került sor a KBR rendszerében.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2024. június – 2024. szeptember 12.  közötti időszakra vonatkozóan:

A sport területén végzett feladatok:

* polgármesteri, alpolgármesteri, rendelkező levelek elkészítése;
* támogatási szerződések elkészítése;
* szeptember havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* általános és középiskolások részére hagyományos városi diáksport napok

Az iroda

* segítette, koordinálta a szombathelyi székhelyű sportszervezetek aktuális ügyeit, valamint tájékoztatta az aktuális további pályázatokról a sportszervezetek vezetőit,
* folytatta a 2023/2024. évre tervezett szabadidősport rendezvényeket, versenyek lebonyolítását, amelyeket a Városstratégiai, Idegenforgalmi és Sport Bizottság március havi Bizottsági ülésen elfogadott. A szabadidősport sportrendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg.
* koordinálásával folytatódott a Szombathely Város Tenisz Csapatbajnoksága,
* folytatta a Szombathely környéki kerékpártúrák szervezését és lebonyolítását,
* szervezésében került lebonyolításra a nyári szabadidősport programok, többek között röplabda versenyek, strandsport napok,
* folytatta a 2023/2024. évre tervezett Diáksport versenyek, rendezvények lebonyolítását, amelyeket a Városstratégiai, Idegenforgalmi és Sport Bizottság március havi bizottsági ülésen elfogadott. A diáksport rendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg.
* szervezésében valósult meg a 2024. évi Hivatali Nyári Élménytábor,
* szervezésében került lebonyolításra a Kábítószerügyi Egyeztető Fórum,
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat,
* megkezdte az óvodai és iskolai úszásoktatás 2024. évi őszi turnusának szervezését és lebonyolítását,
* megszervezete és lebonyolította a városi nyári sporttáborokat,
* megkezdte a Kalandváros óvodai és iskolai csoportok által történő szervezett látogatásának 2024. év második féléves lebonyolítását,
* megszervezte és lebonyolította a 2024. évi nyári Diákjátékokon való részvételt,
* megszervezte és lebonyolította Szombathely Megyei Jogú Város Diákönkormányzatának éves választását,
* által meghirdetésre került a 2024. évi sportkitüntetések felhívása,
* a kitüntetési javaslatokat – „Szombathely Sportjáért Életmű-díjra” és a „Tóth Géza-díjra” a megadott határidőig befogadta,
* megkezdte a 4. Városi Diák- és Szabadidősport Nap előkészítő szervezését,
* megkezdte a 4. Andits Tamás Tenisz Emlékverseny szervezését.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2024. május - 2024. szeptember hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* kapcsolattartás civil szervezetekkel;
* Szent Márton Kártya ügyintézés;
* babaköszöntő csomagok előkészítése;
* házasulandóknak „Első gratuláció” előkészítése;
* „Aktív időskor Szombathelyen” programjainak 2024. évi szervezése, lebonyolítása;
* a Szombathelyi Identitásprogram keretein belül a „Szombathelyportré2024” koordinálása;
* a fonyódi önkormányzati tábor szervezése, lebonyolítása;
* a Nyitott Városháza teraszkoncertjeinek előkészítése, lebonyolítása;
* Bloomsday előkészítése, lebonyolítása.

Egészségügy területén végzett feladatok:

* a 2024. májusi Egészségügyi Szakmai Bizottsági ülés jegyzőkönyvének elkészítése;
* májusi bizottsági, közgyűlési határozatok végrehajtása;
* szeptember havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére;
* Semmelweis napi díjátadó előkészítése, lebonyolítása.

Kultúra területén végzett feladatok:

* 2024. májusi bizottsági és közgyűlési határozatok végrehajtása;
* rendelkező levelek, támogatási szerződés készítése;
* szeptemberi bizottsági, közgyűlési előterjesztések elkészítése;
* kulturális intézmények aktuális ügyeinek intézése.

Köznevelés területén végzett feladatok:

* májusi bizottsági, közgyűlési határozatok végrehajtása;
* szeptemberi bizottsági, közgyűlési előterjesztések elkészítése;
* óvodavezetői értekezlet összehívása, lebonyolítása;
* önkormányzati nyári napközis tábor, pedagógusnap, előkészítése és lebonyolítása;
* városi tanévnyitó előkészítése, lebonyolítása.

**A Közgazdasági és Adó Osztály** 2024. júniustól – 2024. szeptemberig tartó beszámolási időszakra vonatkozóan a következő tevékenységeket látta el:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

**Adókivetési Iroda**:

Az egyéni és társas vállalkozások helyi iparűzési adóbevallási kötelezettségüket elektronikusan cégkapuról, illetve ügyfélkapuról teljesíthették 2024. május 31. napjáig. A beérkezett közel 10000 db adóbevallást az adókivetési ügyintézők a 2024. I. féléves zárásig rögzítették az ASP.ADÓ szakrendszerben. A Magyar Államkincstár által előírt határidőre az önkormányzati adóhatóság végrehajtotta az ASP.ADÓ szakrendszerben a 2024. I. félévi zárás feladatait. Az elkészült zárási összesítők, kimutatások, ellenőrző listák a Kincstár Vas Vármegyei Igazgatósága részére továbbításra került az elektronikus rendszeren keresztül. Az iparűzési adóerő-képességet meghatározó adóalapról és az iparűzési adóerő-képességről szóló adatszolgáltatást az előírt határidőre teljesítette az adóhatóság. A Szombathelyen bevezetett helyi adókat (építményadó és helyi iparűzési adó) az adózóknak félévenként két részletben március 15., illetve szeptember 15. napjáig kell megfizetniük az önkormányzati adóhatóság megfelelő számláira. Az adóigazgatási eljárás részletszabályairól szóló 465/2017. (XII. 28.) Korm. rendelet 22. § (1) bekezdése alapján az adóhatóság az adózókat értesítette az adószámla aktuális egyenlegéről, illetve az esetlegesen felszámított késedelmi pótlékról. Az adóhatóság a 2024. szeptember 16-i fizetési határidőre tekintettel elkészítette és a jogi személyek és egyéni vállalkozók részére elektronikus tárhelyükre kézbesítette (cégkapu, illetve ügyfélkapu) az adószámla kivonatokat. Magánszemélyek részére a befizetéshez szükséges készpénzátutalási megbízásokat is tartalmazó egyenlegértesítő készült el, melyek postai úton történő kézbesítése szintén megtörtént. A kiküldött értesítőkkel kapcsolatos telefonos, illetve személyes megkeresésre történő ügyféltájékoztatás folyamatos.

Az **Adóvégrehajtási és Könyvelési Iroda**:

Az iroda az adótartozások behajtásával kapcsolatos előkészítő feladatok (hátralékos lista, kimutatások készítése) után a fizetési kötelezettségüket nem teljesítő adózókat felszólítja a tartozásuk rendezésére. A befizetés elmaradása esetén az ügyintéző intézkedik a végrehajtási eljárás megindításáról. Az adóvégrehajtási cselekményként hatósági átutalási megbízás (inkasszó) benyújtására, munkabérre és egyéb járandóságra történő letiltásra, továbbá ingatlan végrehajtás során az ingatlanvagyonra történő jelzálogjog, illetve végrehajtási jog bejegyzésére kerül sor.

Az adók módjára behajtandó köztartozások tekintetében az ügyintéző gondoskodik a tartozás előírásáról, nyilvántartásáról és behajtásáról.

Az iroda naprakészen ellátja a felszámolási-, csőd és végelszámolási eljárásokkal és a hitelezői igények kezelésével, valamint a kényszertörlési eljárás során a követelések bejelentésével kapcsolatos teendőket.

Az iroda gondoskodik az önkormányzati adószámlákra érkező befizetések számlakivonatainak folyamatos, naprakész könyveléséről. Továbbá ellátja a könyveléssel kapcsolatos átutalási, kiutalási, átvezetési, jelentési, zárási feladatokat.

Az iroda külön jogszabályokban meghatározott esetekben vagyoni bizonyítványt, illetve Szombathely város illetékességi területén elhelyezkedő ingatlanok értékéről adó- és értékbizonyítványt állít ki. 2024. június – július - augusztus hónapokban összesen 7 db vagyoni bizonyítványt állított ki. Ezen időszak alatt a hagyatéki eljárásban, végrehajtási eljárásban, illetve gyámügyi eljárásban történő felhasználás céljából összesen 196 db ügyben végzett ingatlan értékbecslést és ügyenként egy vagy több ingatlanról állított ki adó- és értékbizonyítványt a megkeresők részére.

A **Főépítészi Iroda** az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást. A lakossági gázártámogatáshoz jegyzői hatósági bizonyítványokat állított ki. Részt vett a Területi Építészeti Tervtanács ülésein.  Nyilvántartásba vette és rendszerezte a településrendezési terv módosításához érkezett kérelmeket.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

Többször módosultak az anyakönyvi eljárással kapcsolatos szabályok. 2024. május 24. napjától módosultak az anyakönyvezési feladatok ellátásának részletes szabályairól szóló 429/2017. (XII.20.) Korm. rendeletnek a bejegyzés során észlelt névviselésre vonatkozó adateltérés megszüntetésére vonatkozó szabályai. 2024. július 1. napjától pedig módosult az anyakönyvi eljárásról szóló 2010. évi I. törvény, amelynek új rendelkezése alapján a menekült, oltalmazott, menedékes vagy befogadott jogállású személyek meghatározott anyakönyvi eseményeiről értesíteni kell a menekültügyi hatóságot. Továbbá kihirdetésre került és 2026. január 1. napján lép hatályba a házasságkötési szándék elektronikus úton való bejelentésére vonatkozó szabályok.

Módosultak a hagyatéki eljárásról szóló 2010. évi XXXVIII. törvény szabályai is. A 2024. július 9. napjától hatályos új szabályok szerint a jegyző tájékoztatja az örökösként érdekelteket a földeken fennálló osztatlan közös tulajdon felszámolásáról és a földnek minősülő ingatlanok jogosultjai adatainak ingatlan-nyilvántartási rendezéséről szóló 2020. évi LXXI. törvény 18/A. §-ában, illetve 18/B. §-ában foglaltakról, ha a hagyaték tárgyát képező ingatlan vagy tulajdoni illetőség a törvény 18/A. §-a, illetve 18/B. §-a hatálya alá tartozhat.

Az **Általános Hatósági Iroda** 2024. május – augusztus havi munkavégzéséről az alábbiakban adok tájékoztatást.

Az Irodához tartozó *anyakönyvvezetők* munkája során 2024. május 1. – augusztus 31. között az alábbi új anyakönyvi események történtek:

* születés anyakönyvezése: 553,
* házasságkötés: 150,
* bejegyzett élettársi kapcsolat létesítése: 1,
* haláleset anyakönyvezése: 591.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2024. május 1. – augusztus 31. között a bejegyzett események száma az alábbiak szerint alakult:

* születési események és ehhez kapcsolódó változások: 1319,
* házassági bejegyzések és ehhez kapcsolódó változások: 392,
* halotti bejegyzések: 34.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2024. május – augusztus hónapban 92 ügyben kellett elvégezni ezeket a feladatokat.

2024. május 14-én 3 fő állampolgársági eskütételére került sor.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A rendezvényszervezők házasságkötések mellett továbbá részt vettek és közreműködtek az alábbi ünnepi rendezvények megszervezésében:

* 2024. május 26. napján a Hősök napja alkalmából tartott megemlékezés;
* 2024. június 14. napján Nagy Imre és mártírtársai halálának 66. és újratemetésének 35. évfordulója alkalmából, a Szombathelyi Nemzetőrök Emléktáblájánál (56-osok tere) napján tartott megemlékezés;
* 2024. július 3. napján a magyar egészségügy napja alkalmából tartott Semmelweis-napi díjátadó ünnepség;
* 2024. augusztus 20. napján az Államalapító Szent István király ünnepe alkalmából tartott városi megemlékezés.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2024. május 1. – augusztus 31. között 407 ügyben indult meg a hagyatéki leltározás, összesen 3708 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos bejelentések és kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló bejelentések és kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett bejelentéseket és kérelmeket egyeztetik az ügyfelekkel, bizonyos esetekben hiánypótlásra kerül sor.

2024. május – augusztus hónapban összesen 224 kérelem érkezett:

* 129 kereskedelmi tevékenységgel kapcsolatos kérelem;
* 67 kereskedelmi és kulturális célú közterület-használati kérelem;
* 12 teleppel kapcsolatos kérelem;
* 9 szálláshely szolgáltatási tevékenységgel kapcsolatos kérelem;
* 5 rendezvénytartási kérelem;
* 2 vásárüzemeltetés engedélyezésére irányuló kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. Továbbá a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet, valamint az ellenőrzési tervben foglaltak alapján végzi a nyilvántartásba vett szálláshely-szolgáltatók hatósági ellenőrzését. Ennek keretében ellenőrzésre kerülnek a szálláshely-szolgáltatók Nemzeti Turisztikai Adatszolgáltató Központ felé történő regisztrációs és rendszeres adatszolgáltatási kötelezettségének teljesítése is. 2024. május – augusztus hónapban 13 szálláshely helyszíni ellenőrzésére, továbbá 24 szálláshely NTAK-ellenőrzésére került sor. A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda *hatósági ellenőre* bejelentések alapján – esetenként a társszervekkel közösen – végzi a zenés, táncos rendezvények, valamint zeneszolgáltatást nyújtó kereskedelmi és vendéglátó üzletek éjszakai ellenőrzését és megteszi a szükséges intézkedéseket, annak érdekében, hogy az üzletek által kibocsátott zaj ne érje el a veszélyes mértékű környezeti zaj szintjét és a hatásterületen élő lakosság nyugalmát ne zavarja. 2024. május – augusztusban 20 esetben került sor zenés, táncos rendezvények, valamint vendéglátó üzletek éjszakai ellenőrzésére.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2024. május – augusztus hónapban 25 új bejelentés érkezett a jegyzőhöz állatvédelmi ügyben. Ebben az időszakban 14 állatvédelmi hatósági ügyben született határozat, amelyekben állatvédelmi bírság vagy figyelmeztetés közigazgatási szankciók, valamint meghatározott munkára kötelezés, illetve az állattartás megtiltása került alkalmazásra az állatvédelmi jogszabályok megsértése miatt.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. 2024. május 1. – augusztus 31. közötti időszakban 31 növényvédelmi tárgyú bejelentés érkezett. Ebben a hatáskörben az iroda 85 esetben végzett bejelentés, illetve saját észlelés alapján hatósági ellenőrzést (helyszíni szemle). A jegyzőkönyvek alapján 43 esetben eljárásokat kezdeményezett az iroda a Vas Vármegyei Kormányhivatal Agrárügyi Főosztály Növény- és Talajvédelmi Osztályánál, továbbá 2 esetben a parlagfű elleni védekezési kötelezettség földhasználó általi elmulasztása miatt sor került parlagfű elleni közérdekű védekezés elrendelésére.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2024. május – augusztus hónapban 33 új eljárás indult, a folyamatban lévő ügyek közül 34 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2024. május – augusztus hónapban a Közterület-felügyelet bejelentése alapján 30 esetben indult eljárás. A folyamatban levő ügyek közül 2024. május – augusztus hónapban 30 közigazgatási eljárás zárult le határozathozatallal, amelyből 12 esetben megállapításra került a jogsértést elkövető személye, akiknél közigazgatási bírság, valamint figyelmeztetés közigazgatási szankció került alkalmazásra, 18 esetben a jogsértést elkövető személye nem volt megállapítható.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2024. május – augusztus hónapban összesen 370 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2024. május – augusztus hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2024. május | 266 | 57 | 130 |
| 2024. június | 258 | 55 | 104 |
| 2024. július | 225 | 48 | 147 |
| 2024. augusztus | 111 | 37 | 167 |

Fentieken túl az ügyfélszolgálati ügyintéző 19 esetben segítséget nyújtott állampolgároknak a Gondosóra program kapcsán. Szent Márton-kártya kiadására pedig 2024. május – augusztus hónapban 489 esetben került sor.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előszíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző emellett ellátta az alábbi feladatokat:

* 2024. május 26-án a Hősök Napja alkalmából megrendezésre került városi megemlékezéssel kapcsolatban egyeztetett a honvédséggel, a forgalomkorlátozásokkal kapcsolatban a rendőrséggel, a Blaguss Agora Hungary Kft-vel és a Volánbusz Zrt-vel, továbbá a koszorúzási feladatokról a Szombathelyi 11-es Huszár Hagyományőrző Egyesülettel;
* 2024. június 4-én a Nemzeti Összetartozás Napja alkalmából megrendezésre került városi megemlékezéssel kapcsolatban egyeztetett a forgalom lassításával kapcsolatban a rendőrséggel, a Blaguss Agora Hungary Kft-vel és Volánbusz Zrt-vel;
* 2024. augusztus 20. napján az Államalapító Szent István király ünnepe alkalmából tartott városi megemlékezéssel kapcsolatosan egyeztetett a honvédséggel, a koszorúzási feladatokon túl az országzászló ünnepélyes behozatalával kapcsolatosan a 350. Számú Szent Márton Cserkészcsapattal, a forgalom lassításával kapcsolatban a rendőrséggel, a Blaguss Agora Hungary Kft-vel és Volánbusz Zrt-vel.

2024. június 9-én, a Petőfi-telepen több lakóházat is veszélyeztetett a víz az előző napok esőzései miatt. A védekezés során felhasználásra került 2000 db homokzsák, 12 m3 homok. A levonuló ár után intézkedések történtek, az érintett utcák tisztítására 2024. június 18-án került sor. A Vas Vármegyei Kormányhivatal levele és iránymutatása alapján a felhasznált homokot és a homokzsákokat a SZOVA NZrt. szállította el a Körmendi úti telephelyére, azokat csak egy esetleges következő árvíz során lehet felhasználni.

A Hatósági Osztályhoz tartozó **Közterület-felügyelet** 2024. május 1. – augusztus 31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 720 db lakossági bejelentés érkezett. A lakossági bejelentések a Közterület-felügyelet felé 613 esetben telefonon, 93 esetben elektronikus úton, 14 esetben személyesen történtek.

A Szombathelyi Rendőrkapitányság hivatalos megkeresésére 32 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 21 esetben alkalmazott hangszórón keresztül figyelmeztetést, valamint 24 esetben alkalmazott feljelentést. 369 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 16 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 70 esetben, a SZOMPARK Kft. 7 esetben, a SZOVA NZrt. 3 esetben, a VASIVÍZ Zrt., Városüzemeltetési Osztály és az E-ON Észak-dunántúli Zrt. pedig 1-1 esetben kért segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 737 esetben alkalmazott szabálysértések észlelése esetén figyelmeztetést, 8 esetben helyszíni bírságot, továbbá 17 esetben a gépjármű üzembentartójának távollétében helyszíni bírságot szabtak ki. 71 esetben alkalmaztak feljelentést és 3927 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 112 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2024. május – augusztus hónapban az alábbi intézkedéseket alkalmazták:

|  |  |  |  |  |  |
| --- | --- | --- | --- | --- | --- |
| **Intézkedések fajtája** | **Figyelmeztetés** | **Helyszíni bírság** | **Távolléti helyszíni bírság** | **Szabálysértési feljelentés** | **Közigazgatási eljárás** |
| **Közúti közlekedési szabályok megsértése** | 883 | 2 (31.200,- Ft) | 8 (114.400,- Ft) | 0 | 2 feljelentés |
| **Közrend elleni szabálysértések** | 53 | 18 (910.000,- Ft) | 0 | 31 | 0 |

A járőrszolgálat által mobiltelefonos applikáción keresztül összesen 55 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartjuk. A városban található szolgáltatóházak, valamint azok környékei továbbra is kiemelt területként került kezelésre.

Az elmúlt időszakban folyamatos a Fő tér, valamint az Éhen Gyula tér fokozott közbiztonsági ellenőrzése a rendőrhatósággal közösen együttműködve. A fokozott ellenőrzés célja a rendbontó magatartást tanúsító csoportok felderítése, intézkedés alá vonása, valamint a hajléktalan életmódot folytató személyek jogellenes magatartásának felszámolása.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 6 esetben kezdeményezett a Felügyelet közigazgatási hatósági eljárást a Vas Vármegyei Kormányhivatal felé. Redmine rendszeren történő jelzés 4 esetben történt.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2024. május – augusztus havi tevékenységéről az alábbiakban számolok be:

|  |  |
| --- | --- |
| **2024. május 1. – augusztus 31.** | **db** |
| 2024. május 1. napján a telepen lévő ebek száma | 16 |
| Közterületen befogott eb | 7 |
| Állatvédő szervezettől átvett eb | 0 |
| Rendőrségi eljárásban bekerült eb | 1 |
| Hatósági megfigyelés alatt lévő eb | 1 |
| A telepről a gazdának átadott eb | 3 |
| Örökbeadott eb | 1 |
| Közterületen befogott, az állatkórháznak átadott eb | 0 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 2 |
| Lakossági bejelentésre közterületen keresett, de meg nem talált kóbor eb | 14 |
| Ebtetem | 10 |
| Egyéb állattetem (galamb, sün, macska, patkány stb.) | 51 |
| 2024. augusztus 31. napján a telepen lévő ebek száma | 18 |

1. Egyéb feladatok

*Forgalomra alkalmatlan gépjárművek:*

|  |  |
| --- | --- |
| Észlelt gépjárművek száma: | 141 db |
| * rendszámmal ellátva | 104 db |
| * rendszám nélküli, regisztrációs matricával ellátva | 15 db |
| * rendszám nélküli, egyéb azonosítóval beazonosított | 15 db |
| * rendszám nélküli, Magyarországon nem került regisztrálásra | 5 db |
| * külföldi rendszámmal ellátva | 1 db |
| * ideiglenes rendszámmal ellátva | 1 db |
| Elszállított gépjárművek száma: | 28 db |
| Kiváltott gépjárművek száma: | 3 db |
| Hatósági bizonyítvány igénylések száma: | 25 db |
| A Kormányablak által visszaküldött hatósági bizonyítványok száma: | 25 db |
| Bontó-hulladékkezelő részére megsemmisítésre átadott gépjárművek száma: | 21 db |
| Bontó-hulladékkezelő által kiállított igazolások száma: | 11 db |
| Végleges kivonási kérelmek száma: | 13 db |
| Végleges határozatok száma: | 7 db |
| Ideiglenes kivonási kérelmek száma: | 8 db |
| Közigazgatási hatósági eljárások kezdeményezése: | 23 db |
| Büntető feljelentések száma: | 2 db |

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 18 esetben kezdeményezett a közterület-felügyelet közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2024. május – augusztus hónapban megindított új közigazgatási hatósági eljárások | 43 db |
| 2024. május – augusztus hónapban meghozott határozatok száma | 52 db |
| * ebből közigazgatási szankciók száma | 40 db |
| * figyelmeztetések száma | 40 db |
| * közigazgatási bírságok száma, összege | 0 db |
| * a jogsértés el nem követését megállapító határozatok száma | 12 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 23 esetben forgalomra alkalmatlan gépjármű közterületen történő engedély nélküli tárolása, valamint 3 esetben közterület-használati hatósági engedély hiánya miatt kezdeményezte közigazgatási hatósági eljárás indítását.

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába 2024. május – augusztus hónapban 5 esetben kezdeményezett bűncselekmény elkövetésének alapos gyanúja miatt:

* garázdaság (1 esetben);
* hulladék gazdálkodás rendjének megsértése (2 esetben);
* egyedi azonosítójellel való visszaélés (2 esetben).

*Biztosítási feladatok:*

A város területén 2024. május – június hónapban folytatódott a városi nagytakarítási program, amely keretében parkolók, nagyobb területek zárása, ürítése és biztosítása vált szükségessé. Ezek során a társszervekkel (SZOVA NZrt., Szompark Kft.) komplex takarítási, valamint parkfenntartási, fametszési munkálatok kerültek elvégzésre.

A tavaszi utcatakarítással kapcsolatos külön feladatok az alábbi napokon kerültek végrehajtásra:

* május 2. – Benedek Elek utca 3-6. és a Váci Mihály utcai orvosi rendelő mögötti parkoló
* május 6. – Benedek Elek utca 7-14.
* május 10. – Dr. Szabolcs Zoltán utca
* május 13. – Éhen Gyula tér és Vasút utca
* május 15. – Váci Mihály utca 2-4.
* május 21. – Váci Mihály utca 63-65.
* május 23. – Barátság utca 2-20.
* május 24. – Tavaszi utcatakarítás Stromfeld Aurél utca 21-33. és 35-45.
* május 28. – Rohonci utca 26-36.
* május 30. – Kunc Adolf utca teljes szakasza
* május 30. – Fogaras utcai gyermekorvosi rendelő melletti parkoló
* június 5. – Pázmány Péter körút 42-48. előtti parkoló
* június 6. – Krúdy Gyula utca
* június 12-13. – Ady Endre tér 40-42. mögött

Az egyéb rendezvénybiztosítások 2024. május – augusztus hónapban az alábbi napokon kerültek végrehajtásra:

* május 1. – Retro és tuning autók felvonulásának biztosítása;
* május 26. – a Hősök napja alkalmából rendezett városi megemlékezés biztosítása;
* június 4. – a Nemzeti Összetartozás Napja alkalmából megtartott megemlékezés biztosítása;
* június 13. – Bloomsday napok rendezvény miatti útlezárás végrehajtása (Rákóczi Ferenc utca);
* június 14. – Nagy Imre és mártírtársai halálának 66. és újratemetésének 35. évfordulója alkalmából tartott kegyeleti megemlékezés biztosítása;
* június 14. – Bloomsday napok megnyitójának biztosítása;
* június 21. – Katasztrófavédelmi TFA verseny biztosítása – Fő tér;
* június 21-22. – „Szentivánéji Vigasságok” biztosítása;
* augusztus 20. – Államalapító Szent István király ünnepe alkalmából megtartásra került megemlékezés biztosítása;
* augusztus 22-25. – XXIII. Savaria Történelmi Karnevál helyszíneinek és rendezvényeinek biztosítása.

A **Városüzemeltetés Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a projektek közbeszerzési munkarészeinek ellenőrzési eljárásaiban.

A Közbeszerzési Hatóság Elnöke a Közbeszerzési Döntőbizottság előtt hivatalból jogorvoslati eljárást kezdeményezett az Önkormányzat és az MMS One Zrt. ”felszámolás alatt” ajánlattevő ellen a Képtár eszközbeszerzés IV. tárgyában lefolytatott közbeszerzési eljárás eredményeként megkötött szerződés teljesítésével kapcsolatosan feltételezett jogsértés miatt. A Közbeszerzési Döntőbizottság a jogorvoslati eljárást 2024. szeptember 6. napján megindította.

A nyilatkozatok és észrevételek benyújtása megtörtént a Döntőbizottság végzésének megfelelően meghatalmazott jogi képviselő útján 2024. szeptember 11. napján. A Döntőbizottság az ügyet tárgyalás tartása nélkül bírálja el, az ügyintézési határidő hatvan nap.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Selyemrét utca felújítása** | A Közbeszerzési Bíráló Bizottság 2024. július 12. napján döntött az eljárás megindításáról, amelyet a Döntéshozó jóváhagyott. Az eljárásban a beérkezett ajánlatok bírálatára és értékelésére 2024. augusztus 15. napján került sor. A nyertes ajánlattevővel, a Litor Kft-vel a szerződés 2024. szeptember 10. napján aláírásra került. |
| 2. | **Új bölcsőde építése Szombathely Szentkirály városrészen- eszközbeszerzés** | 1. rész/Bölcsődei eszközök beszerzése: az eljárás eredménytelenül zárult, tekintettel arra, hogy az eljárásban csak érvénytelen ajánlatok érkeztek.  2. rész/Egyéb bölcsődei eszközök beszerzése, amely önerőből finanszírozott eszközök beszerzésére irányult:  A nyertes ajánlattevővel, a TTR Invest Kft-vel (Újlengyel, Petőfi. S. u. 48.) a szerződés augusztus 27. napján aláírásra került.  3. rész/Informatikai eszközök beszerzése:  A nyertes ajánlattevővel, a PROCOMP Kft-vel (Zalaegerszeg, Iskola köz 3.) a szerződés 2024. augusztus 26. napján aláírásra került. |
| 3. | **Új bölcsőde építése Szombathely Szentkirály városrészen- eszközbeszerzés II. (megismételt eljárás)** | A Közbeszerzési Bíráló Bizottság 2024. augusztus 15. napján döntött az eljárás megindításáról, amelyet a Döntéshozó jóváhagyott  Ajánlattételi határidő: 2024. szeptember 16.  Az ajánlatok értékelése folyamatban van. |
| 4. | **Közgyűlési szavazó- és közvetítő rendszer kiépítése** | A Közbeszerzési Bíráló Bizottság 2024. augusztus 15. napján döntött az eljárás megindításáról, amelyet a Döntéshozó jóváhagyott  Ajánlattételi határidő: 2024. szeptember 13.  Az ajánlatok értékelése folyamatban van. |
| 5. | **Villamos energia beszerzése SZMJV Önkormányzata, a Savaria Városfejlesztési Kft, a közvilágítás valamint a Polgármesteri Hivatal részére 2025. évre- központosított beszerzés keretében** | Az eljárás előkészítése a KEF elektronikus felületén folyamatban van. Az eljárás négy részajánlati részben kerül lebonyolításra központosított beszerzés keretében. |
| 6. | **Csapadékvíz-elvezető rendszerhez tartozó csapadékcsatornák, aknák, víznyelők, fedlapok, bekötővezetékek javítása, fedlapok, víznyelőrácsok cseréje, szintbeemelése, nyíltárok mederrendezés, valamint felmerülő hibák, károk elhárítása és javítása** | Eljárás előkészítése folyamatban van. |

A **Beruházási Iroda** vezetője az alábbi tájékoztatást adja az iroda munkájáról:

**TOP PLUSZ-1.3.1-21-VS1-2022-00001 azonosítószámú „Szociális alapszolgáltatások fejlesztése”** című pályázat keretében, a Szombathely, Pozsony utca 47. szám alatti ingatlanon (Hrsz. 7685) meglévő idősek nappali otthona átalakítása és bővítése, valamint autizmussal élők nappali ellátását biztosító otthon létesítése:

A projekt teljes beruházási költsége bruttó 680 millió Ft, ebből megközelítőleg nettó 420 millió Ft az építési költség, így a meglévő épülettömbök átalakítása és kis mértékű bővítése tervezett. Többkörös egyeztetés során a helyiséglista összeállításra került, a koncepcionális tervet elkészítette az iroda, a végső elfogadás megtörtént a Pálos Károly Szociális Szolgáltató Központ és Gyermekjóléti Szolgálattól és a PontMás Alapítványtól, és a projektmenedzsernek megküldésre került. Az előzetesen felvázolt bővítések miatt a jelenleg érvényben lévő beépítési százalék túllépésre kerül, így rendezési terv módosítása szükségessé válik. Az iroda a Főépítészi Irodát megkereste ez ügyben. A létesítendő intézmény eszköz szükségletének felmérését, összeállítását is elvégezte a projektmenedzserrel közösen.

A MegAlapozó Dokumentum műszaki tartalmának összeállításában részt vett; koncepcionális vázlatrajzot, helyszínrajzot és helységlistát készített (tervező programmal). Az áprilisi közgyűlésre az előterjesztés műszaki tartalmát összeállította. Közgyűlés elfogadta a MAD benyújtását. Az anyag összeállítását követően 2024. augusztus 12-vel a projektmenedzser benyújtotta a MAD-ot.

**Vadvirág utca felújítása**: A kiviteli terv beszerzésre került, melyet a Somlai Mérnöki Iroda Kft. készített, az árazatlan költségvetési kiírást is benyújtotta, a közműtulajdonosok, szolgáltatók nyilatkozatát beszerezte, és a kezelői hozzájárulás beszerzése megtörtént, a beérkező megkereső levél megválaszolása folyamatban van. Az utca felújítására létrejött az ott lakókból egy polgárjogi társaság, mely teljeskörűen intézi a kivitelező beszerzését, árajánlatkérést, valamint az azt követő felújítási munkákra szerződést köt a nyertes vállalkozóval. Szombathely MJV Önkormányzatához támogatási kérelmet nyújtottak be, melyben a kivitelezési költségek 50 %-os támogatását kérik a várostól. Támogatási szerződést elkészült, mindkét fél aláírta, és az Úttársaságnak átadta az iroda a felújítás kiviteli terveivel együtt.

**Energiaközösség kialakítás lehetőségének vizsgálata**: Az Európai Unió 2019. évi jogszabálya a közintézmények energiaszámláinak csökkentése, és az egyes tagok által üzemeltetett megújuló energiaforrások használatának elősegítése érdekében szorgalmazza az energiaközösségek létrehozását, ahol az energiát nem csak fogyasztják, hanem vissza is termelik a rendszerbe. Az energiaközösség egy rugalmas keret, amibe bekapcsolódhatnak egy utca vagy egy városrész lakói, az ottani közintézmények, és a közelben működő gyárcsarnok, a lényeg, hogy minél több olyan tagja legyen a közösségnek, akiknek eltérőek a fogyasztási szokásai, mintái. A csatlakozó háztartások, közintézmények vagy cégek az energiaszámlákat közösen állják, a megújuló energiaforrásokra egy közösségként ruháznak be és használják fel az energiát. Szombathely, Jászai Mari utca 2. (Szombathelyi Parkfenntartási Kft., SZOVA NZrt., Vas Vármegyei Kormányhivatal Agrár-, és Vidékfejlesztést Támogató Főosztály) Jászai Mari utca 3. (Villszöv Zrt.), Jászai Mari utca 4. (Közösségi Ház), Károly Róbert utca 1. (egykori Fiatal Házasok Otthona) szám alatti ingatlanokon gazdaságos energiafelhasználás és ökológiai lábnyom csökkentése céljából kialakítandó energiaközösségek megvalósíthatóságának vizsgálatára, elemzés készítésére, tanulmány kidolgozására 3 cégtől kért be ajánlatot az iroda.

Csak 2 ajánlat érkezett be, így a projektből nem számolható el a vizsgálat, elemzés, tanulmány. A beszerzés bővített ajánlattevői körrel megismétlésre került, 3 ajánlat érkezett, melyek értékelése lezajlott, a szerződést az Önkormányzat megkötötte a Protamin Kft. nyertes ajánlattevővel. Az elhúzódó adatszolgáltatás miatt egy szerződés módosítást követően a Protamin Kft. május 31-én teljesítette a szerződésben foglaltakat, a dokumentációt átadta. Energetikusunk szakmailag értékelte a tanulmányt.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** A bölcsőde építésére vonatkozó vállalkozási szerződés a Westunion Kft-vel 2023. november 13-án aláírásra került, a munkaterület átadás-átvétel 2023. november 15-én megtörtént. Azóta a kivitelezési munkák már 80 %-os készültségi szinten vannak. A bölcsődéhez tartozó parkoló kiépítéséhez kapcsolódóan a munkaterület átadás 2023. november 24-én volt, azonban a parkoló építési munkái 2024 nyarán kezdődtek meg.

A bölcsődei eszközbeszerzésekhez kapcsolódóan a 2. részajánlati kör tekintetében a TTR Kft-vel, a 3. részajánlati kör tekintetében a sikeres beszerzést követően a Procomp Kft-vel a szerződés megkötésre került. A 1. részajánlati kör közbeszerzési eljárása eredménytelen lett, arra ismételt közbeszerzési eljárás került kiírásra, az ajánlattételi határidő 2024. szeptember 16., mely után az ajánlatok értékelését végzi az iroda.

A projekt megvalósítás során előírt együttműködési és adatszolgáltatási kötelezettség az előre meghatározottak szerint kerül teljesítésre. A Családbarát Magyarország Központ felé a havi adatszolgáltatást és a Lechner Nonprofit Kft. felé az előzetesen megadott időpontokban kért adatszolgáltatások határidőre megküldésre kerültek.

**Létesítményi, intézményi karbantartások, felújítások**:

* Mesevár Óvoda – hátsó kerítése elkészült, műszaki átadás-átvétel megtörtént, a kerítés előtti járda felújítását szeptember hónapban végzi el a vállalkozó.
* Weöres Sándor Óvoda beázási problémáinak megszüntetése megtörtént, az épületen belüli vizesedésből adódó károsodott felületek, szerkezetek helyreállítását a Vasi Hofa Kft. elvégezte. A lexan tető cseréjét, a körülötte levő vályú szigetelését a Kul- Lex Kft-vel ugyancsak elkészítette.
* A Sportligetben a mászófal helyreállítási munkái befejeződtek, a használatához szükséges tanúsítványt is beérkezett, így végre üzemel, 3 év felett mindenki használhatja.
* Képtárban jelentkező falmozgásokból eredő repedések mérése folyamatosan zajlik, amikor a 6 hónap monitoring, ellenőrző megfigyelés ideje letelik, a statikus szakvéleménye alapján meghatározásra kerül a szükséges intézkedés, beavatkozás mértéke és határideje.
* EQUANS Magyarország Kft.—vel kötött lízing szerződés lezárásával maradványértéken adásvételi szerződés keretében megvásárlásra kerültek a Neumann János Általános Iskola kazánjai. A birtokba vett kazánok üzemeltetésre átadásra kerülnek az üzembentartó Tankerület részére.
* A Neumann János Általános Iskola felújításakor az udvari kijárathoz pánikzárral ellátott ajtó került telepítésre. Az ajtó állapota jelentősen leromlott, rendeltetésszerű használatra nem volt alkalmas, feltehetően a nem megfelelő beépítés miatt megvetemedett. A javításra kivitelező került beszerzésre, aki a tanévkezdése előtt elvégezte a javítási, karbantartási feladatokat.
* A TOP-6.5.1-15.SH1-2016 számú „Hétszínvirág, Margaréta, Napsugár és Micimackó óvodák energetikai korszerűsítése” projekt, illetve a Maros és Pipitér Óvodák valamint AGORA Szombathelyi Kulturális Központ energetikai korszerűsítése vonatkozásában a fenntartási időszakban előírt projektfenntartási jelentésekhez szükséges indikátorok meghatározásához közreműködött az iroda az egyes létesítményekben telepített napelemes és hőszivattyús rendszerek működőképességének biztosításában, illetve indokolt esetben a rendszerek meghibásodásának javításában. A karbantartó cégtől a validációs nyilatkozatok beérkeztek, amelyek igazolják a karbantartás elvégzését, valamint a rendszer megfelelő működését.

**11-es Huszár út és Lovas utca összekötését biztosító út építése**: Az engedélyezési és kiviteli tervek elkészítésére vonatkozóan versenyszabályzat szerinti ajánlattételi felhívás kiküldésre került. A beérkezett ajánlatok kiértékelése megtörtént, a tervezési feladatokra vonatkozó szerződés megkötésre került, a terveket a Westber Kft. készíti, a teljesítés 40 %-os.

**Villamos energia beszerzés**:

- Az Önkormányzat, a Polgármesteri Hivatal, valamint a Savaria Városfejlesztési Nonprofit Kft. 2025. évi villamos energia beszerzéséhez szükséges műszaki és egyéb dokumentumokat összeállításra kerültek, és a Közbeszerzési Irodának átadásra került szeptember 6-án.

- Az adatszolgáltatás és a hiányzó adatok bekérése, POD azonosítók egyeztetése folyamatosan zajlik. Az ideiglenes áramvételi helyek kialakításához (Adventi Vásár, Majális, sportrendezvények) és új fogyasztási helyek kiépítéséhez (pl. trafibox, kerékpárút, gyalogos átkelőhelyek) szükséges befogadói nyilatkozatok kérését intézi az iroda és az elosztói engedélyes felé történő igénybejelentéshez adatokat szolgáltat, a jóváhagyásban is közreműködik.

- Központi adatszolgáltatás céljából a 2024. évi energia beszerzésre vonatkozó intézményi adatok bekérése megtörtént, az összesítés után a vezetőség felé továbbításra került a jelentés.

- A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül 6000 m hosszan kerül biztosításra szerződés. A földkábel tervezése és kivitelezése E.ON Zrt. beruházás keretében valósul meg, a munkák várható befejezése az E.ON Zrt. tájékoztatása szerint 2024. március 31. Az E.ON a munkákat megkezdte, a Galambos Transz Kft. telephelyétől induló vezeték kiépítése zajlik. A további 2 MW igénylése megtörtént.

- Szedreskerti rendezvénytér villamos ellátásának kiépítése befejeződött, a műszaki átadás-átvételi eljárás lezárult. Az áramhálózatra kapcsolás igénybejelentő és mellékletei az E.ON felé benyújtásra kerültek.

**A Horizon 2020 programból támogatott, 101003757 számú JUSTNature nemzetközi projekt** keretében megvalósítandó, a szombathelyi Dési Huber István Általános Iskola épület körüli udvar és a Szombathely, Hunyadi János úti közpark átalakítása, fejlesztése: kiviteli tervek bemutatása a Közgyűlésnek bemutatásra kerül, elfogadását követően indul a vállalkozó beszerzése a kivitelezési munkákra. A műszaki ellenőr beszerzése megtörtént. Végleges kiviteli tervek linken beérkeztek, műszaki ellenőr véleményezte, felülvizsgálatot lezáró műszaki ellenőri nyilatkozat beérkezett. A piackutatási célú árajánlatkérés a kivitelezésre kiküldése megtörtént, az ajánlatok beérkeztek. In-house eljárásban az újabb ajánlattételi felhívást a Szombathelyi Parkfenntartási Kft. részére megküldésre került, ajánlatát 2024. május 15-ig benyújtotta, a szerződés előkészítésre került. A szerződés a kivitelező Szombathelyi Parkfenntartási Kft.-vel 2024. május 30-ával került aláírásra, a munkaterület átadása 2024. június 17-én, továbbá a szerződés módosítása 2024. augusztus 1-én megtörtént. A Dési Huber István Általános Iskola udvara elkészült 2024. augusztus 29-re, további munkálatok már csak a Hunyadi úti parkban zajlanak még.

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött. A telekalakítási engedélyezési eljárás (II. lépés) befejeződött, (véglegessé vált) határozatok és vázrajzok rendelkezésre állnak, az ingatlannyilvántartásban történő tulajdoni lapon való átvezetésre (III. lépés) a kérelem február végén benyújtásra került a Földhivatalhoz, az egyszerűsített határozatot a telekalakításról (a tulajdoni lapra történő átvezetésről) 2024. augusztus 9-én beérkezett, mellyel a földhivatali átvezetési eljárás lezárult. Garanciális bejárás megtörtént 2024. május 9-én, a javítási munkákat a kivitelező elvégezte, készre jelentett június 12-én, a javítás elfogad, átvételre került.

**Szombathely-Balogunyom településeket összekötő kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás befejeződött. A telekalakítási engedélyezési eljárás (II. lépés) befejeződött, (véglegessé vált) határozatok és vázrajzok rendelkezésre állnak, az ingatlannyilvántartásban történő tulajdoni lapon való átvezetésre (III. lépés) a kérelem február végén benyújtásra került a Földhivatalhoz. Az egyszerűsített határozatot a telekalakításról 2024. május 21-én kapta meg hivatalom, mellyel a földhivatali átvezetési eljárás lezárult. Garanciális bejárás 2024. május 9-én megtörtént, probléma nem merült fel.

**1625/2021. (IX.3.) Korm. határozat szerinti + 300 millió Ft támogatás - Zanati kerékpárút fejlesztése projekt:** A kivitelezés befejeződött, a forgalombahelyezési engedélyt a hatóság kiadta, az ingatlan nyilvántartásban történő átvezetéshez szükséges dokumentáció a földmérő által január elején benyújtásra került a Földhivatalhoz (I. lépés), a telekalakítási engedélyezési eljárás (II. lépés) kérelmeinek (3 db) benyújtása július 18-26-án megtörtént. 1 éves garanciális bejárás összehívása intézés alatt.

**Szombathely, Északi iparterület 02089/5 hrsz-ú ingatlan megközelítését biztosító út és közlekedési csomópont kialakítása**: A kivitelezési munkák befejeződtek, a műszaki átadás-átvételi eljárás lezárult. A forgalombahelyezési engedély rendelkezésre áll.

**Csaba utca** (Tátika utca ás a Vásártér közötti szakasz 850 m útburkolat és kerékpárút) **felújítása**:

A kivitelezési munkák befejeződtek, a műszaki átadás-átvételi eljárás lezárult. A forgalombahelyezési engedély rendelkezésre áll.

Csaba utca területén lévő 22 kV-os vezetékek kiváltása és utólagos védelme összesen 471 m hosszon szükséges az alábbi paraméterekkel:

-terület ÉNY-i oldalán létesítendő új buszöböl 20 m szakszán 22 kV-os kábel utólagos védelembe helyezése,

-terület ÉK-i részén létesítendő új bal oldali leállósáv 72 m szakaszán 22 kV-os kábel utólagos védelembe helyezése,

-terület D-i részén létesítendő új jobb oldali leállósáv 67.6 m szakszán 22 kV-os kábel védelembe helyezése.

Az ajánlattételi felhívás kiküldésre került.

**Sárdi ér összekötő út építése**: A tervező beszerzését készíti elő az iroda, a megelőző földhivatali átvezetéseket követően indítható.

**TOP-6.1.5-15-SH1-2019-00002 Ferenczy I. utcai fejlesztés:**

A projekt zárása megtörtént. A támogató által a projektzáráshoz szükséges dokumentumok beszerzésre kerültek.

A Szent Quirinus utca csapadékvíz elvezetésének vízjogi üzemeltetési engedélyezéséhez szükséges dokumentumok (tulajdonosi hozzájárulások) beszerzése akadályba ütközött, egy tulajdonos hozzájárulása nem került beszerzésre, a kisajátítási eljárás megindításának kezdeményezése megtörtént.

**TOP Plusz Városfejlesztési Programterv, TOP Plusz-1.3.1-21-VS1-2022-00001 azonosító számú pályázat**hoz projekt elemek kiválasztásának elősegítését, műszaki dokumentációk előkészítését, összeállítását végzi az iroda. Az 1. beruházási elem esetében a ZIT zsűri által jelezetteknek megfelelően az iroda elkezdte a kiviteli tervek módosításának előkészítését, a tervezői ár meghatározására ajánlatokat kért be.

**Selyemrét utca burkolat felújítása:** a kivitelező beszerzésére vonatkozó közbeszerzési eljárás lefolytatásra került. A vállalkozási szerződés aláírása megtörtént. A műszaki ellenőr beszerzésére vonatkozó eljárást lefolytatása megtörtént, a műszaki ellenőri munkák megrendelésre kerültek.

**Homok utca csapadékvíz elvezetés és a Dolgozók úti (Eötvös J. u.) autóbuszmegálló csapadékvíz elvezetés kivitelezési munkái:** A kivitelező beszerzésére vonatkozó eljárás lefolytatásra, a vállalkozási szerződéseket megkötésre kerültek. A műszaki átadás-átvételi eljárás mindkét helyszínen sikeresen lezárásra került.

**Garanciális munkák:**

* A Weöres Sándor Óvoda garanciális jellegű vizesedési problémáinak és a hátsó alu ajtó javítása érdekében az Inter Alp Kft-vel felvette az iroda a kapcsolatot. 2024. 07. 24-én helyszíni bejárás alkalmával még a megbontás padozati helyén nedves földszakasz volt megfigyelhető, így a végleges helyreállítás előtt időt ad az iroda a száradásra, ill. a használatból eredő esetleges újabb szivárgás, nedvesedés megfigyelésre kerül. Szeptember végén újra helyszíni bejárás történik.
* Aréna óvodában a tető feltárási munkáit követően a Lidom Kft. felügyelete mellett a szigetelési munkák elkészültek. Az 1. emeleti mosdóban történt beázás javítása a műszaki ellenőr felügyelete mellett zajlik.
* Schrammel Imre életművének méltó elhelyezése Szombathelyen c. projektben a garanciális bejárás november 24-én megtörtént, a meglévő hibák javítására a kivitelezőt az iroda értesítette, a javítást a kivitelező megkezdte.
* Szőlős utca burkolatfelújítása során jelzett hibák (fedlapok szintbe helyezése, kapubejáró javítása) javítása megtörtént.
* Kodály Zoltán utcában garanciális bejárást tartott az iroda, a jelzett hibákat a kivitelező javította.
* Vadász utca jótállási idő lejárta miatti garanciális bejárását és jótállási garancia visszafizetésének intézését végzi az iroda.
* A Vásárcsarnokban garanciális bejárás megtörtént 2024. május 28-án. Több garanciális problémát mutatott Igazgató Asszony (pl.: repedezett padlóburkolat, rosszul záródó bejárati ajtók problémái, beázások). A kivitelező a javításokat folyamatosan végzi.

**Tervezések:**

* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A tervek benyújtása még nem történt meg, mivel a tulajdonosi hozzájárulások nélkül nincs értelme. Több körben kértük az érintett ingatlan tulajdonosokat, jelenleg már csak a Lidl Magyarország Holding hozzájárulása hiányzik.
* Szombathely város területén 3 helyszínen (Markusovszky Lajos utca 5-8. szám között, Ernuszt u. és Komlósi F. u. között, és a Körmendi úton) új gyalogátkelőhelyek tervezését megrendelte az iroda. A munkaközi tervek értékelése, helyszíni egyeztetések zajlanak. Vezetői jóváhagyás után benyújtásra kerülnek a Hatóság felé és elindul az engedélyezési eljárás.
* Halastó utca megközelítőleg 100 m-es szakaszának felújítására vonatkozó tervek beszerzését készíti elő az iroda.
* Herényi temető előtti parkolók útépítési engedélyezési eljárás érvényességi idő meghosszabbítása elindításra került. A tervező felülvizsgálta és aktualizálta a terveket. Az érvényességi idő hosszabbításról szóló határozat beérkezett.

**Adatszolgáltatások, jelentések, szakmai vélemények készítése:**

* Közbeszerzési eljárások teljesítéséhez tartozó adatszolgáltatások megküldésre kerültek a Közbeszerzési Iroda felé. Folyamatos a kivitelezésekkel összefüggésben.
* Nemzetgazdasági szempontból kiemelt ügyekről jelentés készítése és megküldése a Vas Vármegyei Kormányhivatal részére. Folyamatosan, minden hónap végén előkészíti az iroda.
* OSAP adatszolgáltatás határidőben benyújtásra került.

**Projekt indikátorok stabilizálása:** Az akciólista elkészült, a kritériumok begyűjtése befejeződött. Az érintett felekkel való egyeztetés megtörtént. A verifikációs és validációs folyamatok átdolgozásra kerültek, jelenleg az operatív tevékenységek átdolgozását végzi az iroda. Összesítve az alábbi validációs nyilatkozatok érkeztek be eddig: Agora Központ, Neumann János Általános Iskola, Margaréta-, Hétszínvirág-, Maros-, Pipitér Óvodák, Oladi Szakgimnázium és Szakközépiskola. Három helyen van szükség javításra, mely jelenleg folyamatban van: Napsugár és a Micimackó Óvoda, valamint az Agora esetén szükséges eszköz csere/javítás. A költségek, várhatóan biztosítási káresemény körben lesznek finanszírozva. A meghibásodások okáról szakvélemény fog készülni, így a pénzügyi döntés ennek fényében fog megszületni.

**Panda, energetikai adatgyűjtő rendszer:** Az előzetes egyeztetés megtörtént a fejlesztőcsapattal. Az energetikusunk megkapta a szükséges hozzáféréseket a rendszerhez. Megkezdődött az adatok napi monitorozása. A rögzített adatok ellenőrzésre kerültek és számos módosítást kért az iroda a rendszerfejlesztőktől. Első körön több, mint 10.000 dokumentumot érintett a javítás. A rendszerben tárolt elszámolószámlák módosított feldolgozása okán, az eddig rögzített villamos energia és földgázadatok pontossá váltak. Mivel a távhő szolgáltatásra vonatkozó adatbázis nem volt teljes, bekérte az iroda a távhő fogyasztási adatokat a Szombathelyi Távhőszolgáltató Kft.-től. Az adatok Panda rendszerbe való integrálása befejeződött. Bevezetésre került a kétheti fejlesztői meeting a Panda rendszer fejlesztőcsapatával. Az újabb fejlesztések okán, változtatás kérése megtörtént az értesítési rendszerre vonatkozóan. A rendszer szisztematikusan csak és kizárólag azon személyek részére küld értesítő üzenetet, akik az adott fogyasztási helyek esetén érintettek. Az elmúlt időszakban, közel 50%-kal javult a számlák feldolgozottsági aránya. Az energetikus kolléga az egyes fenntartó cégek műszakis kollégáival már felvette a kapcsolatot és támogatja a Panda rendszer adatállományának bővítését.

**Energiahatékonysági Kötelezettségi Rendszer (EKR), megtakarítás:** Már átvizsgálásra került a 2021, 2022, 2023 év fogyasztási adatok jelentős részét. Számítások, elemzések alapján meghatározta az iroda az adattömböt, melyet érdemes lenne a rendszerben kezelni. Kérésre, az adattömbök bővítése 2 munkanapon belül megtörtént. (6 táblázat, 482 db cella.)

**Just Climate projekt:** A megbeszéléseken folyamatos a jelenlét, energetikusunk aktívan közreműködik ezeken. Sikeresen lezajlottak a workshopok. Az előkészületekben, valamint a körforgás, közlekedés, energetika csoportban, mint műszaki/energetikai szakértő aktívan részt vett kollégánk.

**Lekötött teljesítmények felülvizsgálata, optimalizálás:** Megtörtént a lekötött teljesítmények felülvizsgálata. A statikus számítási módszer alkalmazása befejeződött. Dinamikus lekötött teljesítmény meghatározásra szükséges. A hálózathasználati szerződések megérkeztek az elosztótól. Az érintett ingatlanok műszaki dokumentumainak felülvizsgálata folyamatban van. Megtörtént az Agora és a Savaria Mozi lekötött teljesítményének módosítása, melyben kollégánk jelentős szerepet vállalt.

**SECAP:** Árajánlat kiírása a 2021. évben elkészült Szombathely Megyei Jogú Város Fenntartható Energia és Klíma Akcióterv (SECAP) felülvizsgálatára és aktualizálására, teljeskörű kezelésére és feltöltésére a Polgármesterek Szövetsége által elfogadott útmutató és sablon szerinti formában és szakmai tartalommal. A nyertes vállalkozóval, Bozzay Balázzsal 2024. július 10-én a szerződés megkötésre került. 2024. augusztus 13-án kiküldésre kerültek az adatbekérők. 2024. szeptember 2-vel beérkezett minden adattáblázat, melyeket folyamatosan továbbítása megtörtént a vállalkozónak, aki a felmerülő kérdéseit közvetlenül az intézményeknek tette fel. Az energetikus kolléga kooperatív módon fog segíteni az adatelemzésben. Az erre vonatkozó előkészületek megkezdődtek.

**Egészségügyi épületek (Váci és Jáki úti rendelők) gépészeti karbantartása:**

Árajánlatkérés kiküldése a TOP-6.5.1-15-SH1-2016-00005 sz. „Egészségügyi intézmények energetikai korszerűsítése” című pályázatok keretében telepített napelemes és hőszivattyús rendszerek karbantartására a projektek fenntartási időszak végét követő 3 hónap időszakra. KG Invest Kft. nyertes vállalkozóval a karbantartási szerződés aláírásra került.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2024. június 1. és 2024. szeptember 4.* napja közti időszakban az ***iktatott ügyek száma 2094 db***, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása, útcsatlakozások kialakítása, rendezvények) 800 db,
* úthiba 338 db,
* behajtási engedély 42 db,
* telephely igazolások 4 db,
* köztemetők üzemeltetése és fenntartása 6 db,
* csapadékvíz-elvezetés 2 db,
* helyi közösségi közlekedés 47 db,
* a köztisztaság 77 db,
* kéményseprő ipari közszolgáltatás 14 db,
* az e-közműegyeztetéssel, a nem közművel összegyűjtött háztartási szennyvíz 0 db,

begyűjtéséről és ártalommentes elhelyezése

* közvilágítás 0 db,
* egyéb 66 db,
* víziközmű 9 db,
* zöldterület 73 db,

**Összesen: 1478 db.**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2024. június 1. és 2024. szeptember 4.* napja közti időszakban az iktatott hatósági ügyek szám 616 db, amelyből

* fakivágás 96 db,
* közterület-használat 384 db,
* vízgazdálkodás 9 db,
* környezetvédelem (zajvédelem és egyéb) 110 db,
* hulladékgazdálkodás 17 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, virágágyások ápolását, fűnyírást, szökőkutak üzemeltetését folyamatosan végzi.

A menetrend szerint közlekedő helyi járatú autóbusz megállóhelyek takarítása befejeződött.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., Vasi Flóra Kft., Szkendó Kft.)

A városban folyamatosan történik az utcák, parkolók takarítása a SZOVA NZrt. és SZOMPARK Kft. közreműködésével.

Közbeszerzési eljárás keretében előkészítés alatt van az önkormányzat kezelésében lévő zárt csatorna fedlapjainak, víznyelőrácsainak szintbeemelésére, javítására vonatkozó eljárás, valamint Versenyszabályzat alapján a város területén lévő zárt csapadékcsatorna és víznyelő mosatására vonatkozó szerződés is.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az iroda felé.

A redmine rendszeren keresztül, a „Szépítsük Együtt Szombathely” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi, valamint a külterületi kiskerti utak burkolatának javítása is megkezdődött. Útburkolati jelek felfestése ütemterv szerint elkezdődött, kiemelt figyelmet fordítva az iskolák előtti gyalogosátkelőhelyek frissítő festésére.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2024. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2023. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2024. június végén befejeződött Szombathely Megyei Jogú Város Polgármesteri Hivatalában a helyi iparűzési adóval kapcsolatos tevekénység vizsgálata.

A vizsgálat tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A beszámolási időszakban az alábbi új vizsgálatokat indította el az iroda:

* Szombathely Megyei Jogú Város Polgármesteri Hivatalában a belső kontrollrendszer vizsgálata;
* Szombathely, Tószer téri sportpálya közösségi célú fejlesztése projekt pénzügyi elszámolásának vizsgálata;
* a nemzetiségi önkormányzatok (német, horvát, szlovén, roma) gazdálkodásának vizsgálata.

A vizsgálatok várhatóan szeptember végén fejeződnek be.

A **Gondnoksági Iroda** vezetője az alábbi tájékoztatást adta az iroda tevékenységéről, amely az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

* A Hivatal Keleti és Déli oldalát ellátó klímaberendezések felújítására megkötött szerződés szerint a feladatok elvégzése folyamatban van. Várhatóan szeptemberben befejeződik a felújítás.
* Az Ebrendészeti telep szennyvízbekötése megtörtént, így a keletkező szennyvíz elszállítása már a városi csatornahálózaton keresztül valósul meg.
* A Hivatalban több lépésben folytatódik az irodák felújítása. Az első körben 14 iroda kapott új járófelületet, illetve festést. A II. kör szeptemberben elkezdődött és december végéig tart.
* A Polgármesteri Hivatal épület külső homlokzat rossz állapota miatt statikai vizsgálatot végeztetett az iroda, melynek eredménye a Közgyűlésen ismertetésre kerül.

Kérem a Tisztelt Közgyűlést tájékoztatóm elfogadására.

**Szombathely, 2024. szeptember „ ”**

**/: Dr. Károlyi Ákos :/**

**HATÁROZATI JAVASLAT**

**….…/2024. (IX.26.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal